title: 2007/768/CE: Decizia Consiliului din 19 noiembrie 2007 privind acceptarea, în numele Comunității Europene, a Protocolului de modificare a Acordului TRIPS, încheiat la Geneva la 6 decembrie 2005

text:
               29.11.2007

               RO

               Jurnalul Oficial al Uniunii Europene

               L 311/35

         DECIZIA CONSILIULUI
   din 19 noiembrie 2007
   privind acceptarea, în numele Comunității Europene, a Protocolului de modificare a Acordului TRIPS, încheiat la Geneva la 6 decembrie 2005
   (2007/768/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 alineatul (5), coroborat cu articolul 300 alineatul (2) primul paragraf prima teză și cu articolul 300 alineatul (3) al doilea paragraf,
   având în vedere propunerea Comisiei,
   având în vedere avizul conform al Parlamentului European (1),
   întrucât:

               (1)

               La 14 noiembrie 2001, la Doha, A patra sesiune a Conferinței Ministeriale a Organizației Mondiale a Comerțului (denumită în continuare „OMC”) a adoptat Declarația cu privire la Acordul TRIPS și la sănătatea publică [doc. OMC WT/MIN(01)/DEC/2].

               (2)

               Alineatul (6) al declarației susmenționate a dispus identificarea de către Consiliul TRIPS a unei soluții rapide pentru dificultățile pe care le-ar putea întâmpina membrii OMC, care dispun de capacități insuficiente de fabricație în sectorul farmaceutic sau care nu dispun deloc de astfel de capacități, în recurgerea în mod eficace la mecanismul de licențe obligatorii în temeiul Acordului privind aspectele legate de comerț ale drepturilor de proprietate intelectuală (denumit în continuare „Acordul TRIPS”).

               (3)

               La 30 august 2003, Consiliul general al OMC a adoptat o decizie temporară privind punerea în aplicare a alineatului (6) al Declarației cu privire la Acordul TRIPS și la sănătatea publică.

               (4)

               Alineatul (11) al deciziei menționate prevede că respectiva decizie, inclusiv derogările acordate prin aceasta, urmează să își înceteze efectele pentru fiecare membru la data intrării în vigoare pentru acel membru a unui amendament la Acordul TRIPS care înlocuiește dispozițiile deciziei respective.

               (5)

               La 6 decembrie 2005, pentru a transforma decizia din 30 august 2003 într-un amendament la Acordul TRIPS, Consiliul general al OMC a adoptat un Protocol de modificare a Acordului TRIPS și l-a înaintat membrilor OMC spre acceptare.

               (6)

               Alineatul (3) al protocolului prevede că protocolul urmează să fie deschis spre acceptare de către membri până la 1 decembrie 2007 sau până la o altă dată ulterioară care poate fi stabilită de conferința ministerială.

               (7)

               Comisia a participat la negocierea protocolului, în numele Comunității.

               (8)

               În conformitate cu articolul 133 alineatul (5) din tratat, Comunitatea este competentă să încheie acorduri în domeniul aspectelor legate de comerț ale drepturilor de proprietate intelectuală.

               (9)

               Protocolul ar trebui să fie acceptat în numele Comunității.

               (10)

               În instrumentul său de acceptare, Comunitatea ar trebui, de asemenea, să confirme faptul că protocolul urmează să creeze obligații pentru statele membre ale acesteia, în conformitate cu articolul 300 alineatul (7) din tratat,

         DECIDE:
   Articolul 1
   Protocolul de modificare a Acordului TRIPS, încheiat la Geneva la 6 decembrie 2005, se acceptă prin prezenta decizie în numele Comunității.
   Textul protocolului se atașează la prezenta decizie.
   Articolul 2
   Președintele Consiliului este autorizat prin prezenta decizie să numească persoana împuternicită să depună instrumentul de acceptare a protocolului pe lângă directorul general al OMC.
   Articolul 3
   În instrumentul său de acceptare, Comunitatea confirmă faptul că protocolul creează obligații pentru statele membre, în conformitate cu articolul 300 alineatul (7) din tratat.

      Adoptată la Bruxelles, 19 noiembrie 2007.

            Pentru Consiliu

            Președintele

         L. AMADO

      (1)  Avizul conform din 24 octombrie 2007 (nepublicat încă în Jurnalul Oficial).
    ---documentbreak---

               29.11.2007

               RO

               Jurnalul Oficial al Uniunii Europene

               L 311/37

         TRADUCERE
   PROTOCOLUL
   de modificare a Acordului TRIPS
   MEMBRII ORGANIZAȚIEI MONDIALE A COMERȚULUI,
   AVÂND ÎN VEDERE decizia Consiliului general din documentul WT/L/641, adoptată în conformitate cu articolul X alineatul (1) din Acordul de la Marrakech privind constituirea Organizației Mondiale a Comerțului („Acordul OMC”),
   CONVIN DUPĂ CUM URMEAZĂ:

               1.

               La intrarea în vigoare a protocolului în conformitate cu alineatul (4), Acordul privind aspectele legate de comerț ale drepturilor de proprietate intelectuală („Acordul TRIPS”) se modifică în conformitate cu anexa la prezentul protocol, prin introducerea articolului 31a după articolul 31 și prin introducerea anexei la Acordul TRIPS după articolul 73.

               2.

               Nu pot fi formulate rezerve în ceea ce privește dispozițiile prezentului protocol fără consimțământul celorlalți membri.

               3.

               Prezentul protocol este deschis spre acceptare de către membri până la 1 decembrie 2007 sau până la o dată ulterioară care poate fi stabilită de conferința ministerială.

               4.

               Prezentul protocol intră în vigoare în conformitate cu dispozițiile articolului X alineatul (3) din Acordul OMC.

               5.

               Prezentul protocol se depune pe lângă directorul general al Organizației Mondiale a Comerțului, care transmite fiecărui membru, fără întârziere, o copie certificată conformă a acestuia, precum și o notificare cu privire la fiecare acceptare a acestuia, în conformitate cu alineatul (3).

               6.

               Prezentul protocol se înregistrează în conformitate cu dispozițiile articolului 102 din Carta Organizației Națiunilor Unite.

      Încheiat la Geneva, la data de șase decembrie două mii cinci, într-un singur exemplar, în limbile engleză, franceză și spaniolă, fiecare dintre aceste texte fiind autentic.

   ANEXĂ LA PROTOCOLUL DE MODIFICARE A ACORDULUI TRIPS
   Articolul 31a
   (1)   Obligațiile unui membru exportator, în temeiul articolului 31 litera (f), nu se aplică în ceea ce privește acordarea de către acesta a unei licențe obligatorii, în măsura în care este necesar în scopul producerii unui (unor) produs(e) farmaceutic(e) și al exportului acestui (acestor) produs(e) către unul sau mai mulți membri importatori eligibili, în conformitate cu condițiile prevăzute la alineatul (2) din anexa la prezentul acord.
   (2)   În cazul în care o licență obligatorie este acordată de un membru exportator în temeiul sistemului prevăzut la prezentul articol și în anexa la prezentul acord, se plătește o remunerație corespunzătoare în conformitate cu articolul 31 litera (h) în țara membră în cauză, luându-se în considerare valoarea economică pentru membrul importator a utilizării autorizate în membrul exportator. În cazul în care o licență obligatorie este acordată pentru aceleași produse în membrul importator eligibil, obligația acelui membru în temeiul articolului 31 litera (h) nu se aplică în ceea ce privește acele produse pentru care se plătește remunerația în țara membră exportatoare în conformitate cu prima teză a prezentului alineat.
   (3)   În vederea valorificării avantajelor economiilor de scară în scopul creșterii puterii de cumpărare pentru produse farmaceutice și al facilitării fabricației locale a acestora: în cazul în care o țară în curs de dezvoltare sau o țară cel mai puțin avansată care este membru al OMC este parte la un acord de comerț regional în sensul articolului XXIV din GATT 1994 și al Deciziei din 28 noiembrie 1979 cu privire la tratamentul diferențiat și mai favorabil, reciprocitatea și o mai mare participare a țărilor în curs de dezvoltare (L/4903), cel puțin jumătate din membrii actuali fiind țări aflate în prezent pe lista Organizației Națiunilor Unite a țărilor cel mai puțin dezvoltate, obligația acelui membru în temeiul articolului 31 litera (f) nu se aplică în măsura în care acest lucru este necesar pentru a permite unui produs farmaceutic, produs sau importat în baza unei licențe obligatorii în acel membru, să fie exportat pe piețele acelor țări în curs de dezvoltare sau mai puțin avansate care sunt părți la acordul de comerț regional având în comun problema medicală respectivă. Se înțelege că prin aceasta nu se aduce atingere naturii teritoriale a drepturilor de brevetare respective.
   (4)   Membrii nu contestă măsurile luate în conformitate cu dispozițiile prezentului articol și ale anexei la prezentul acord în temeiul punctului 1 literele (b) și (c) al articolului XXIII din GATT 1994.
   (5)   Prezentul articol și anexa la prezentul acord nu aduc atingere drepturilor, obligațiilor și flexibilității de care se bucură membrii în temeiul dispozițiilor prezentului acord, altele decât articolul 31 literele (f) și (h), inclusiv cele reafirmate prin Declarația cu privire la Acordul TRIPS și la sănătatea publică [WT/MIN(01)/DEC/2], și nici interpretării acestora. De asemenea, acestea nu afectează posibilitatea ca produsele farmaceutice produse în baza unei licențe obligatorii să poată fi exportate în temeiul dispozițiilor articolului 31 litera (f).

      ANEXĂ LA ACORDUL TRIPS

                  1.

                  În sensul articolului 31a și al prezentei anexe:

                              (a)

                              „produs farmaceutic” înseamnă orice produs brevetat sau fabricat printr-un proces brevetat, în sectorul farmaceutic, necesar pentru a aborda probleme de sănătate publică recunoscute prin alineatul (1) al Declarației cu privire la Acordul TRIPS și la sănătatea publică [WT/MIN(01)/DEC/2]. Se înțelege că se includ ingredientele necesare fabricației produselor și truselor de diagnostic necesare utilizării (1);

                              (b)

                              „membru importator eligibil” înseamnă orice țară cel mai puțin avansată care este membru, precum și orice alt membru care a transmis o notificare (2) Consiliului TRIPS cu privire la intenția sa de a utiliza sistemul prevăzut la articolul 31a și în prezenta anexă (denumit în continuare „sistemul”) în calitate de importator, înțelegându-se că orice membru poate notifica în orice moment intenția sa de a utiliza sistemul, în totalitate sau parțial, de exemplu, numai în situații de urgență națională sau în alte circumstanțe de extremă urgență sau în scopuri publice necomerciale. Se subliniază că unii membri nu vor utiliza sistemul în calitate de membri importatori (3) și că alți membri au declarat că, în eventualitatea în care vor utiliza sistemul, nu o vor face decât în situații de urgență națională sau în alte circumstanțe de extremă urgență;

                              (c)

                              „membru exportator” înseamnă un membru care utilizează sistemul pentru a fabrica produse farmaceutice pentru un membru importator eligibil și pentru a le exporta către un membru importator eligibil.

                  2.

                  Condițiile menționate la articolul 31a alineatul (1) sunt următoarele:

                              (a)

                              membrul (membrii) (4) importator(i) eligibil(i) să fi făcut o notificare (5) Consiliului TRIPS prin care:

                                          (i)

                                          specifică denumirile și cantitățile prevăzute din produsul necesar (produsele necesare) (5);

                                          (ii)

                                          confirmă că membrul importator eligibil în cauză, altul decât un membru cel mai puțin avansat, a stabilit că dispune de capacități insuficiente de fabricație în sectorul farmaceutic sau nu dispune deloc de acestea pentru produsul (produsele) respectiv(e) prin unul dintre mijloacele prevăzute în apendicele la prezenta anexă; și

                                          (iii)

                                          confirmă că, dacă produsul farmaceutic este brevetat pe teritoriul propriu, a acordat sau intenționează să acorde o licență obligatorie în conformitate cu articolele 31 și 31a ale prezentului acord și cu dispozițiile prezentei anexe (6);

                              (b)

                              licența obligatorie eliberată de membrul exportator în cadrul sistemului va prevedea următoarele condiții:

                                          (i)

                                          numai cantitatea necesară pentru a satisface cerințele membrului (membrilor) importator(i) eligibil(i) poate fi produsă în baza licenței, iar toată producția respectivă va fi exportată membrului (membrilor) care a(u) notificat nevoile specifice Consiliului TRIPS;

                                          (ii)

                                          produsele fabricate în baza licenței vor fi identificate clar ca fiind produse în baza sistemului, prin etichetare sau marcaje specifice. Furnizorii vor face distincția prin ambalajul special și/sau culorile/formele speciale ale produselor în sine, cu condiția ca această distincție să fie fezabilă și să nu aibă un impact semnificativ asupra prețului; și

                                          (iii)

                                          înainte de transport, beneficiarul licenței va afișa următoarele informații pe un site internet (7):

                                                      —

                                                      cantitățile furnizate pentru fiecare destinație conform punctului (i) de mai sus; și

                                                      —

                                                      caracteristicile specifice ale produsului (produselor) menționate la punctul (ii) de mai sus;

                              (c)

                              membrul exportator va notifica (8) Consiliului TRIPS informațiile privind acordarea licenței, inclusiv condițiile aferente (9). Informațiile furnizate vor include denumirea și adresa beneficiarului licenței, produsul (produsele) pentru care a fost acordată licența, cantitatea (cantitățile) pentru care a fost acordată, țara (țările) către care se furnizează produsul (produsele) și durata licenței. Notificarea va include și adresa site-ului menționat la litera (b) punctul (iii) de mai sus.

                  3.

                  Pentru a se asigura că produsele importate în baza sistemului sunt utilizate în scopuri de sănătate publică ce justifică importul acestora, membrii importatori eligibili vor lua măsurile rezonabile în limita posibilităților, proporțional cu capacitățile lor administrative și cu riscul deturnării acțiunilor comerciale pentru a împiedica reexportarea produselor care au fost efectiv importate în teritoriile proprii în baza sistemului. În cazul în care un membru importator eligibil este o țară membră în curs de dezvoltare sau o țară membră cel mai puțin avansată, care întâmpină dificultăți în privința punerii în aplicare a acestei dispoziții, țările membre dezvoltate oferă, la cerere și în conformitate cu modalitățile și condițiile convenite reciproc, o cooperare tehnică și financiară pentru a facilita punerea în aplicare a dispoziției menționate.

                  4.

                  Membrii asigură disponibilitatea mijloacelor legale efective de împiedicare a importului și a vânzării pe teritoriile proprii a produselor fabricate în baza sistemului și deturnate spre piețele proprii prin încălcarea dispozițiilor, recurgând la mijloacele disponibile în conformitate cu prezentul acord. În cazul în care un membru consideră că aceste măsuri se dovedesc insuficiente în acest scop, situația poate fi analizată de Consiliul TRIPS, la cererea acelui membru.

                  5.

                  În vederea valorificării avantajelor economiilor de scară în scopul creșterii puterii de cumpărare pentru produse farmaceutice și al facilitării fabricației locale a acestora, se recunoaște că trebuie promovată dezvoltarea sistemelor ce asigură acordarea de brevete regionale care se vor aplica membrilor conform articolului 31a alineatul (3). În acest sens, țările membre dezvoltate se angajează să asigure cooperarea tehnică în conformitate cu articolul 67 din prezentul acord, inclusiv împreună cu alte organisme interguvernamentale specifice.

                  6.

                  Membrii recunosc oportunitatea promovării transferului de tehnologie și de construire a capacităților în sectorul farmaceutic, pentru a face față problemelor cu care se confruntă membrii care dispun de capacități insuficiente de fabricație sau care nu dispun deloc de aceste capacități în sectorul farmaceutic. În acest sens, membrii importatori eligibili și membrii exportatori sunt încurajați să utilizeze sistemul astfel încât să promoveze obiectivul menționat. Membrii se angajează să coopereze pentru a acorda o atenție deosebită transferului de tehnologie și de construire de capacități în sectorul farmaceutic în cadrul activităților pe care le vor desfășura potrivit articolului 66.2 din prezentul acord, potrivit alineatului (7) din Declarația cu privire la Acordul TRIPS și la sănătatea publică și altor acte aplicabile ale Consiliului TRIPS.

                  7.

                  Consiliul TRIPS va examina anual funcționarea sistemului în vederea asigurării unei funcționări eficiente și va raporta anual Consiliului general cu privire la funcționarea acestuia.

      APENDICELE LA ANEXA LA ACORDUL TRIPS
      Evaluarea capacităților de fabricație din sectorul farmaceutic
      Se consideră că țările membre cel mai puțin avansate dispun de capacități insuficiente de fabricație sau nu dispun deloc de aceste capacități în sectorul farmaceutic.
      În cazul membrilor importatori eligibili, capacitățile lipsă sau insuficiente de fabricație a produsului (produselor) în cauză pot fi stabilite prin una dintre următoarele metode:

                  (i)

                  membrul în cauză a stabilit că nu dispune de capacități de fabricație în sectorul farmaceutic;
                  sau

                  (ii)

                  atunci când membrul în cauză dispune de unele capacități de fabricație în acest sector, și-a analizat capacitățile și a concluzionat că, excluzând orice capacitate deținută sau controlată de titularul brevetului, acestea sunt în prezent insuficiente pentru satisfacerea cerințelor sale. Sistemul nu se mai aplică din momentul în care se stabilește că respectivele capacități devin suficiente pentru a satisface cerințele membrului.

      (1)  Prezentul punct nu aduce atingere punctului 1 litera (b).

      (2)  Se înțelege că notificarea respectivă nu face obiectul aprobării de către un organism OMC pentru ca membrul să utilizeze sistemul.

      (3)  Australia, Canada, Comunitățile Europene incluzând, în sensul articolului 31a și al prezentei anexe, statele membre ale acestora, Islanda, Japonia, Noua Zeelandă, Norvegia, Elveția și Statele Unite ale Americii.

      (4)  Notificări comune prezentând informațiile prevăzute la prezentul punct pot fi făcute de organizațiile regionale menționate la articolul 31a alineatul (3) în numele membrilor importatori eligibili ce utilizează sistemul care sunt părți la organizațiile respective, cu acordul acelor părți.

      (5)  Notificarea devine publică prin grija Secretariatului OMC, care o afișează pe o pagină a site-ului OMC dedicată sistemului.

      (6)  Prezentul punct nu aduce atingere articolului 66.1 din prezentul acord.

      (7)  Beneficiarul licenței va putea utiliza în acest sens propriul site internet sau, cu sprijinul Secretariatului OMC, pagina site-ului internet al OMC dedicată sistemului.

      (8)  Se înțelege că notificarea respectivă nu face obiectul aprobării de un organism OMC pentru ca membrul să utilizeze sistemul.

      (9)  Notificarea devine publică prin grija Secretariatului OMC, care o afișează pe o pagină a site-ului OMC dedicată sistemului.


title: 2013/457/UE: Decizia Consiliului din 16 septembrie 2013 de numire a unui judecător al Tribunalului Funcției Publice al Uniunii Europene

text:
               18.9.2013

               RO

               Jurnalul Oficial al Uniunii Europene

               L 247/37

         DECIZIA CONSILIULUI
   din 16 septembrie 2013
   de numire a unui judecător al Tribunalului Funcției Publice al Uniunii Europene
   (2013/457/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 257 paragraful al patrulea,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   întrucât:

               (1)

               În temeiul articolului 2 și articolului 3 alineatul (1) din anexa I la Protocolul nr. 3 privind Statutul Curții de Justiție a Uniunii Europene anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, și în urma demisiei cu efect de la 1 octombrie 2013 a doamnei Irena BORUTA, ar trebui numit un judecător la Tribunalul Funcției Publice al Uniunii Europene (denumit în continuare „Tribunalul Funcției Publice”) pentru perioada cuprinsă între 1 octombrie 2013 și 30 septembrie 2019.

               (2)

               A fost lansat un apel public la candidaturi (1).

               (3)

               Comitetul prevăzut în articolul 3 alineatul (3) din anexa I la Protocolul nr. 3 s-a întrunit la 4 și 5 iunie, precum și la 2 și 3 iulie 2013. La încheierea lucrărilor, Comitetul a emis un aviz cu privire la caracterul corespunzător al candidaților pentru a exercita funcția de judecător al Tribunalului Funcției Publice și a anexat acestui aviz o listă de candidați care dețin cea mai potrivită experiență de nivel înalt.

               (4)

               Prin urmare, este oportun să fie numită judecător la Tribunalul Funcției Publice o persoană dintre cele care figurează în lista de candidați menționată anterior, pentru perioada cuprinsă între 1 octombrie 2013 și 30 septembrie 2019, astfel încât să se asigure o componență echilibrată a Tribunalului Funcției Publice, pe o bază geografică cât mai extinsă posibil, din rândul resortisanților statelor membre și în ceea ce privește sistemele juridice naționale reprezentate,

         ADOPTĂ PREZENTA DECIZIE:
   Articolul 1
   Domnul Jesper SVENNINGSEN este numit judecător la Tribunalul Funcției Publice a Uniunii Europene pentru perioada cuprinsă între 1 octombrie 2013 și 30 septembrie 2019.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 16 septembrie 2013.

            Pentru Consiliu

            Președintele

         L. LINKEVIČIUS

      (1)  JO C 82, 21.3.2013, p. 5.


title: Decizia (PESC) 2016/2382 a Consiliului din 21 decembrie 2016 de instituire a Colegiului European de Securitate și Apărare (CESA) și de abrogare a Deciziei 2013/189/PESC

text:
               23.12.2016

               RO

               Jurnalul Oficial al Uniunii Europene

               L 352/60

         DECIZIA (PESC) 2016/2382 A CONSILIULUI
   din 21 decembrie 2016
   de instituire a Colegiului European de Securitate și Apărare (CESA) și de abrogare a Deciziei 2013/189/PESC
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1), articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 18 iulie 2005, Consiliul a adoptat Acțiunea comună 2005/575/PESC de instituire a Colegiului European de Securitate și Apărare („CESA”) (1). Acțiunea comună respectivă a fost înlocuită de Acțiunea comună 2008/550/PESC (2). La rândul său, respectiva acțiune comună a fost abrogată prin Decizia 2013/189/PESC al Consiliului (3).

               (2)

               În noiembrie 2008, Consiliul a adoptat Programul de schimb al tinerilor ofițeri europeni, inspirat de programul Erasmus (4), și a convenit ca un grup de lucru de punere în aplicare să se reunească în cadrul Consiliului academic executiv al CESA.

               (3)

               La 15 iulie 2016, Comitetul director al CESA a convenit asupra recomandărilor privind viitoarele perspective ale CESA.

               (4)

               Activitățile de formare și educație din cadrul CESA se desfășoară în domeniul PSAC/PESC, inclusiv în sectoarele care privesc stabilizarea conflictelor, soluționarea conflictelor și condițiile necesare pentru o dezvoltare durabilă.

               (5)

               Deși personalul CESA ar trebui să constea în principal din personal detașat, este posibil să fie necesară ocuparea postului de asistent administrativ și financiar cu un agent contractual.

               (6)

               În temeiul Deciziei 2010/427/UE a Consiliului (5), SEAE ar trebui să ofere CESA sprijinul pe care anterior îl acorda Secretariatul General al Consiliului,

         ADOPTĂ PREZENTA DECIZIE:
   CAPITOLUL I

      INSTITUIRE, MISIUNE, OBIECTIVE ȘI ATRIBUȚII

   Articolul 1
   Instituire
   Se instituie Colegiul European de Securitate și Apărare („CESA”).
   Articolul 2
   Misiune
   CESA oferă formare și educație în domeniul politicii de securitate și apărare comune a Uniunii (PSAC) în contextul mai larg al politicii externe și de securitate comune (PESC) la nivel european pentru a dezvolta și promova o înțelegere comună a PSAC și PESC în rândul personalului civil și militar, precum și pentru a identifica și difuza bune practici în legătură cu diverse aspecte ale PSAC și PESC prin activitățile sale de formare și educație („activitățile de formare și educație ale CESA”).
   Articolul 3
   Obiective
   CESA are următoarele obiective:

               (a)

               să consolideze în continuare cultura europeană în materie de securitate și apărare comună în cadrul Uniunii și să promoveze principiile prevăzute la articolul 21 alineatul (1) din Tratatul privind Uniunea Europeană („Tratatul UE”) în afara Uniunii;

               (b)

               să promoveze o mai bună înțelegere a PSAC ca parte esențială a PESC;

               (c)

               să pună la dispoziția forurilor Uniunii personal calificat capabil să lucreze eficient în toate domeniile din cadrul PSAC și PESC;

               (d)

               să pună la dispoziția administrațiilor publice ale statelor membre personal calificat care să cunoască politicile, instituțiile și procedurile Uniunii în domeniul PSAC și PESC;

               (e)

               să pună la dispoziția misiunilor și operațiilor PSAC personal cu o înțelegere comună a principiilor de funcționare ale misiunilor și operațiilor PSAC și cu simț al unei identități europene comune;

               (f)

               să ofere formare și educație care să răspundă nevoilor de formare și educaționale ale misiunilor și operațiilor PSAC;

               (g)

               să sprijine parteneriatele Uniunii în domeniul PSAC și PESC, în special parteneriatele cu țările participante la misiunile PSAC;

               (h)

               să sprijine gestionarea civilă a crizelor, inclusiv în domeniile prevenirii conflictelor, și să stabilească sau să mențină condițiile necesare pentru o dezvoltare durabilă;

               (i)

               să promoveze inițiativa europeană privind schimburile de tineri ofițeri;

               (j)

               să contribuie la promovarea relațiilor și a contactelor profesionale între participanții la activități de formare și educație.

         După caz, se va acorda atenție asigurării coerenței cu alte activități ale Uniunii.
   Articolul 4
   Atribuțiile CESA
   (1)   Principalele atribuții care revin CESA sunt, în conformitate cu misiunea și obiectivele sale, cele de organizare și desfășurare a activităților de formare și educație ale CESA în domeniul PSAC și PESC.
   (2)   Activitățile de formare și educație ale CESA includ:

               (a)

               cursuri de bază și de nivel avansat de promovare a înțelegerii generice a PSAC și PESC;

               (b)

               cursuri de dezvoltare a aptitudinilor de conducere;

               (c)

               cursuri de sprijinire în mod direct a misiunilor și operațiilor PSAC, inclusiv activități de formare și educație anterioare desfășurării misiunii sau operației și în timpul desfășurării acesteia;

               (d)

               cursuri de sprijinire a parteneriatelor UE și a țărilor participante la misiunile și operațiile PSAC;

               (e)

               module de sprijinire a activităților de formare și educație civile și militare în domeniul PSAC și PESC;

               (f)

               cursuri, seminare, programe și conferințe PSAC și PESC pentru public specializat sau axate pe anumite aspecte;

               (g)

               module comune desfășurate în cadrul Inițiativei europene privind schimburile de tineri ofițeri, inspirată de programul Erasmus.

         Deși nu sunt în mod formal activități de formare și educație ale CESA, CESA sprijină și promovează de asemenea semestrele europene și diplomele comune de masterat care utilizează modulele comune menționate la primul paragraf.
   În conformitate cu deciziile Comitetului director menționat la articolul 9 („Comitetul director”), se vor desfășura și alte activități de formare și educație.
   (3)   Suplimentar față de activitățile menționate la alineatul (2), CESA asigură în special:

               (a)

               sprijinirea relațiilor care se stabilesc între institutele menționate la articolul 5 alineatul (1) incluse în rețeaua menționată la alineatul respectiv („rețeaua”);

               (b)

               derularea și dezvoltarea în continuare a unui sistem de e-learning care să vină în sprijinul activităților de formare și educație în domeniul PSAC și PESC sau, în cazuri excepționale, care să fie utilizat sub forma unor activități de formare și educație autonome;

               (c)

               conceperea și furnizarea materialului de formare și educațional în domeniul PSAC și PSEC, valorificând, de asemenea, materialul relevant deja existent;

               (d)

               sprijinirea unei asociații de absolvenți din rândul foștilor participanți la activitățile de formare;

               (e)

               sprijinirea programelor de schimb în domeniul PSAC și PESC între institutele de formare și educaționale din statele membre;

               (f)

               asumarea rolului de administrator de departament al modulului Schoolmaster al proiectului Goalkeeper și furnizarea de contribuții la programul anual al Uniunii de formare în domeniul PSAC prin intermediul acestui modul;

               (g)

               furnizarea de sprijin pentru gestionarea formării și educației în domeniile prevenirii conflictelor, gestionării civile a crizelor, stabilirii sau menținerii condițiilor necesare pentru o dezvoltare durabilă și inițiativelor din domeniul reformei sectorului de securitate, precum și în domeniile promovării securității cibernetice și al sensibilizării privind amenințările hibride;

               (h)

               organizarea și desfășurarea unei conferințe anuale a rețelei, care să reunească experți în materie de formare și educație în domeniul PSAC, civili și militari, din cadrul institutelor de formare și educaționale și al ministerelor din statele membre, precum și, după caz, actori externi relevanți din domeniul formării și educației; și

               (i)

               menținerea de relații cu actori relevanți din domeniul libertății, securității și justiției, din domeniul dezvoltării și cooperării, precum și cu organizații internaționale relevante.

         CAPITOLUL II

      ORGANIZARE

   Articolul 5
   Rețea
   (1)   CESA este organizat ca o rețea care reunește institutele, colegiile, academiile, universitățile, instituțiile și alți actori, de natură civilă și militară, care se ocupă de chestiuni ce țin de politica de securitate și apărare din cadrul Uniunii și care au fost identificați ca atare de către statele membre, precum și Institutul pentru Studii de Securitate al Uniunii Europene („ISSUE”).
   CESA stabilește legături strânse cu instituțiile și agențiile de profil ale Uniunii, în special cu:

               (a)

               Agenția UE pentru Formare în Materie de Aplicare a Legii („CEPOL”);

               (b)

               Agenția Europeană pentru Poliția de Frontieră și Garda de Coastă („Frontex”);

               (c)

               Agenția Europeană de Apărare („AEA”);

               (d)

               Centrul Satelitar al Uniunii Europene („SatCen al UE”); și cu

               (e)

               Oficiul European de Poliție („Europol”).

         (2)   După caz, organizațiile internaționale, interguvernamentale, guvernamentale și neguvernamentale pot obține statutul de „partener de rețea asociat” („PRA”), înțelegerile detaliate referitoare la acesta fiind convenite de Comitetul director.
   (3)   CESA își desfășoară activitatea sub responsabilitatea generală a Înaltului Reprezentant al Uniunii pentru afaceri externe și politica de securitate („ÎR”).
   Articolul 6
   Rolul Institutului pentru Studii de Securitate al Uniunii Europene
   (1)   Ca parte a rețelei CESA, ISSUE cooperează cu CESA punând la dispoziție expertiza sa și capacitățile sale de obținere a cunoștințelor pentru activitățile de formare ale CESA, inclusiv prin publicațiile ISSUE, în limitele propriilor capacități.
   (2)   În special, ISSUE organizează conferințe ținute de analiști ai săi și contribuie la dezvoltarea în continuare a conținutului de tip e-learning al CESA.
   (3)   ISSUE sprijină de asemenea asociația de absolvenți a CESA.
   Articolul 7
   Capacitate juridică
   (1)   CESA dispune de capacitatea juridică necesară pentru:

               (a)

               a își îndeplini atribuțiile și pentru a-și realiza obiectivele;

               (b)

               a semna contracte și acorduri administrative necesare pentru funcționarea sa, inclusiv pentru a efectua detașări de personal, pentru a recruta agenți contractuali și pentru a achiziționa echipament, în special echipament de formare;

               (c)

               pentru a deține conturi bancare; și

               (d)

               a se constitui parte în cadrul unor proceduri judiciare.

         (2)   Orice răspundere care ar putea să rezulte din contractele încheiate de către CESA este acoperită de fondurile disponibile acestuia în temeiul articolelor 16 și 17.
   Articolul 8
   Structură organizatorică
   CESA se organizează sub următoarea structură:

               (a)

               Comitetul director, care răspunde de coordonarea și conducerea generală a activităților de formare și educație ale CESA;

               (b)

               Consiliul academic executiv („Consiliul academic”), care răspunde de asigurarea calității și a coerenței activităților de formare și educație ale CESA;

               (c)

               președintele CESA („președintele”), unic reprezentant legal al CESA, care răspunde de gestiunea financiară și administrativă a CESA și care consiliază Comitetul director și Consiliul academic în organizarea și gestionarea activităților CESA;

               (d)

               Secretariatul CESA („secretariatul”), care sprijină președintele în îndeplinirea atribuțiilor sale, în special furnizând asistență Consiliului academic pentru ca acesta să poată asigura calitatea și coerența globală a activităților de formare și educație ale CESA.

         Articolul 9
   Comitetul director
   (1)   Comitetul director, alcătuit din câte un reprezentant desemnat de fiecare stat membru, reprezintă organul de decizie al CESA. Fiecare membru al Comitetului director poate fi reprezentat sau însoțit de un supleant.
   (2)   În cadrul reuniunilor Comitetului director, membrii acestuia pot fi însoțiți de experți.
   (3)   Comitetul director este prezidat de un reprezentant al ÎR care are experiența necesară. Comitetul se reunește cel puțin de patru ori pe an.
   (4)   La reuniunile Comitetului director pot participa, cu statut de observatori activi, reprezentanți ai țărilor aflate în curs de aderare la Uniune.
   (5)   La reuniunile Comitetului director participă, fără drept de vot, președintele, alți membri ai personalului CESA, președintele Consiliului academic și, după caz, președinții diferitelor configurații ale acestuia, precum și un reprezentant al Comisiei și alte instituții ale UE, inclusiv SEAE.
   (6)   Comitetului director îi revin următoarele atribuții:

               (a)

               să aprobe și să examineze periodic activitățile de formare și educație ale CESA care reflectă cerințele de formare și educație convenite de CESA;

               (b)

               să aprobe programa anuală de studiu a CESA;

               (c)

               să selecteze, stabilind totodată o ordine a priorităților, activitățile de formare și educație care urmează a fi desfășurate în cadrul CESA, ținând seama de resursele aflate la dispoziția CESA și de cerințele identificate în materie de formare și educație;

               (d)

               să selecteze statul membru (statele membre) care să găzduiască activitățile de formare și educație ale CESA și institutele care să le organizeze;

               (e)

               să decidă cu privire la participarea țărilor terțe la anumite activități de formare și educație ale CESA, în cadrul politic general stabilit de Comitetul politic și de securitate;

               (f)

               să adopte programa de curs pentru toate activitățile de formare și educație ale CESA;

               (g)

               să ia act de rapoartele de evaluare a cursurilor;

               (h)

               să ia act de raportul general anual privind activitățile de formare și educație ale CESA și să adopte recomandările cuprinse în acesta, în vederea transmiterii lor către organismele relevante ale Consiliului;

               (i)

               să ofere o orientare generală pentru lucrările Consiliului academic;

               (j)

               să numească președinții Consiliului academic executiv și ai diferitelor configurații ale acestuia;

               (k)

               să adopte deciziile necesare pentru funcționarea CESA în măsura în care acestea nu sunt atribuite altor organisme;

               (l)

               să aprobe bugetul anual și orice buget rectificativ, acționând pe baza propunerilor președintelui;

               (m)

               să aprobe situația financiară anuală și să acorde descărcarea de gestiune președintelui;

               (n)

               să aprobe normele suplimentare aplicabile cheltuielilor gestionate de CESA;

               (o)

               să aprobe orice acord de finanțare și acord de natură tehnică cu Comisia, SEAE, o agenție a Uniunii sau un stat membru cu privire la finanțarea sau execuția cheltuielilor CESA;

               (p)

               să contribuie la procesul de selecție a președintelui, astfel cum este prevăzut la articolul 11 alineatul (3).

         (7)   Comitetul director își aprobă propriul regulament de procedură.
   (8)   Cu excepția cazului prevăzut la articolul 2 alineatul (6) din normele financiare aplicabile cheltuielilor finanțate de CESA și finanțării acestuia, Comitetul director hotărăște cu majoritate calificată, astfel cum se prevede la articolul 16 alineatul (4) din Tratatul UE.
   Articolul 10
   Consiliul academic executiv
   (1)   Consiliul academic este alcătuit din reprezentanți de rang înalt din institutele cu caracter civil sau militar și alți actori identificați de statele membre pentru a sprijini desfășurarea activităților de formare și educație ale CESA, precum și din directorul ISSUE sau reprezentantul directorului.
   (2)   Președintele Consiliului academic este desemnat de Comitetul director din rândul membrilor Consiliului academic.
   (3)   La reuniunile Consiliului academic sunt invitați să participe reprezentanți ai SEAE și ai Comisiei.
   (4)   La reuniunile Consiliului academic sunt invitați să participe, în calitate de observatori activi, reprezentanți de rang înalt ai partenerilor de rețea asociați.
   (5)   La reuniunile Consiliului academic pot fi invitați să participe, în calitate de observatori, experți din mediul universitar și înalți funcționari ai instituțiilor Uniunii și ai instituțiilor naționale. De la caz la caz, la reuniunile Consiliului academic pot fi invitați să participe experți din mediul universitar și înalți funcționari care reprezintă institute care nu fac parte din rețea.
   (6)   Consiliului academic îi revin următoarele atribuții:

               (a)

               să ofere consiliere academică și recomandări Comitetului director;

               (b)

               să pună în aplicare, prin intermediul rețelei, programa anuală de studiu convenită;

               (c)

               să supravegheze sistemul de e-learning;

               (d)

               să elaboreze programa de curs pentru toate activitățile de formare și educație ale CESA;

               (e)

               să asigure coordonarea generală a tuturor institutelor în ceea ce privește activitățile de formare și educație ale CESA;

               (f)

               să analizeze nivelul activităților de formare și educație derulate în cursul anului universitar anterior;

               (g)

               să prezinte Comitetului director propuneri de activități de formare și educație pentru anul universitar următor;

               (h)

               să asigure o evaluare sistematică a tuturor activităților de formare și educație ale CESA și să aprobe rapoartele de evaluare a cursurilor;

               (i)

               să contribuie la proiectul de raport general anual cu privire la activitățile CESA;

               (j)

               să sprijine punerea în aplicare a Inițiativei europene privind schimburile de tineri ofițeri, inspirată de programul Erasmus.

         (7)   În exercitarea atribuțiilor sale, Consiliul academic se poate reuni în diferite configurații, în funcție de proiecte. Comitetul director aprobă respectivele configurații și Consiliul academic elaborează normele și măsurile care reglementează constituirea și funcționarea respectivelor configurații. Fiecare configurație va raporta cu privire la activitățile sale Consiliului academic general cel puțin o dată pe an, după care mandatul său poate fi prelungit.
   (8)   Un membru al secretariatului CESA va sprijini și asista Consiliul academic și fiecare dintre configurațiile sale. Membrul respectiv va participa la reuniuni fără a avea drept de vot. Dacă nu poate fi identificat niciun alt candidat, acesta poate în același timp să prezideze reuniunile.
   (9)   Regulamentul de procedură al Consiliului academic și al fiecăreia dintre configurațiile acestuia se adoptă de către Comitetul director.
   Articolul 11
   Președintele
   (1)   Președintele:

               (a)

               răspunde de activitățile CESA;

               (b)

               este unicul reprezentant legal al CESA;

               (c)

               răspunde de gestiunea financiară și administrativă a CESA;

               (d)

               consiliază Comitetul director și Consiliul academic și sprijină activitatea acestora; și

               (e)

               este reprezentantul CESA pentru activitățile de formare și educație din cadrul și din afara rețelei.

         (2)   Candidații la funcția de președinte sunt persoane cu o expertiză și o experiență recunoscute și de lungă durată în domeniul formării și educației. Statele membre pot propune candidați pentru funcția de președinte. Membrii personalului din cadrul instituțiilor Uniunii și din cadrul SEAE pot candida la această funcție, în conformitate cu normele aplicabile.
   (3)   Procesul de preselecție este organizat sub responsabilitatea ÎR. Comisia de preselecție este alcătuită din trei reprezentanți ai SEAE. Aceasta este prezidată de președintele Comitetului director. Pe baza rezultatelor preselecției, ÎR furnizează Comitetului director o recomandare cu o listă scurtă cuprinzând cel puțin trei candidați, elaborată în ordinea preferinței comisiei de preselecție. Cel puțin jumătate din candidații de pe lista scurtă ar trebui să provină din statele membre. După ce candidații vor prezenta Comitetului director viziunea lor asupra CESA, statele membre vor fi invitate să clasifice candidații printr-un vot secret, dat în scris. Președintele este numit de ÎR în calitatea de membru al personalului SEAE.
   (4)   Președintelui îi revin, în special, următoarele atribuții:

               (a)

               să ia toate măsurile necesare, inclusiv adoptarea măsurilor administrative interne și publicarea comunicărilor, în vederea asigurării funcționării eficace a activităților CESA;

               (b)

               să elaboreze proiectul preliminar al raportului anual al CESA și proiectul preliminar al programului de lucru care urmează să fie înaintate Comitetului director, pe baza propunerilor prezentate de Consiliul academic;

               (c)

               să coordoneze punerea în aplicare a programului de lucru al CESA;

               (d)

               să mențină contacte cu autoritățile competente din statele membre;

               (e)

               să mențină contacte cu actorii externi relevanți în materie de formare și educație în domeniul PESC și PSAC;

               (f)

               să încheie, acolo unde este necesar, acorduri de natură tehnică privind activitățile de formare și educație ale CESA cu autoritățile competente și cu actorii relevanți în materie de formare și educație în domeniul PESC și PSAC;

               (g)

               să îndeplinească orice altă atribuție care îi este repartizată de către Comitetul director.

         (5)   Președintele răspunde de gestiunea financiară și administrativă a CESA și în special:

               (a)

               întocmește și prezintă Comitetului director orice proiect de buget;

               (b)

               adoptă bugetele după aprobarea acestora de către Comitetul director;

               (c)

               este ordonatorul de credite pentru bugetul CESA;

               (d)

               deschide unul sau mai multe conturi bancare în numele CESA;

               (e)

               negociază, prezintă Comitetului director și încheie orice acord de finanțare și/sau acord de natură tehnică cu Comisia, cu SEAE sau cu un stat membru cu privire la finanțarea și/sau execuția cheltuielilor CESA;

               (f)

               selectează personalul secretariatului, asistat de un grup de selecție;

               (g)

               negociază și semnează în numele CESA orice schimb de scrisori pentru detașarea la CESA de personal din cadrul secretariatului;

               (h)

               negociază și semnează în numele CESA orice contract de muncă pentru personalul plătit din bugetul CESA;

               (i)

               în general, reprezintă CESA în cazul tuturor actelor juridice cu implicații financiare;

               (j)

               prezintă Comitetului director conturile anuale ale CESA.

         (6)   Președintele răspunde pentru activitățile sale în fața Comitetului director.
   Articolul 12
   Secretariatul CESA
   (1)   Secretariatul îl asistă pe președinte în îndeplinirea atribuțiilor sale.
   (2)   Secretariatul oferă sprijin Comitetului director, Consiliului academic, inclusiv configurațiilor acestuia, și institutelor pentru gestionarea, coordonarea și organizarea activităților de formare și educație ale CESA.
   (3)   Secretariatul sprijină și asistă Consiliul academic în asigurarea calității și coerenței globale a activităților de formare și educație ale CESA și în asigurarea faptului că acestea se desfășoară în conformitate cu evoluțiile politicilor Uniunii. În special, acestea trebuie să contribuie la asigurarea faptului că toate etapele furnizării activităților de formare și educație – de la elaborarea programei de curs și conținutul acesteia, la abordarea metodologică – se desfășoară la cele mai înalte standarde cu putință.
   (4)   Fiecare institut care formează rețeaua CESA desemnează un punct de contact cu secretariatul, care să se ocupe de aspectele organizatorice și administrative legate de organizarea activităților de formare și educație ale CESA.
   (5)   Secretariatul cooperează strâns cu Comisia și cu SEAE.
   Articolul 13
   Personalul CESA
   (1)   Personalul CESA este compus din:

               (a)

               personal detașat la CESA de către instituțiile Uniunii, SEAE și agențiile Uniunii;

               (b)

               experți naționali detașați la CESA de către statele membre;

               (c)

               agenți contractuali, în cazul în care niciun expert național nu a fost identificat pentru funcția de asistent administrativ și financiar și în urma aprobării din partea Comitetului director.

         (2)   CESA poate găzdui stagiari și experți-formatori invitați.
   (3)   Numărul membrilor personalului CESA este decis de Comitetul director, împreună cu bugetul pentru anul următor, acesta având o legătură clară cu numărul activităților de formare și educație ale CESA și cu alte atribuții astfel cum figurează la articolul 4.
   (4)   Decizia ÎR (6) de instituire a normelor aplicabile experților naționali detașați pe lângă SEAE se aplică mutatis mutandis experților naționali detașați la CESA de către statele membre. Statutul funcționarilor Uniunii rămâne aplicabil personalului detașat la CESA de către instituțiile Uniunii, inclusiv agenților contractuali plătiți din bugetul CESA.
   (5)   Comitetul director, la propunerea ÎR, stabilește, în măsura necesară, condițiile aplicabile stagiarilor și experților-formatori invitați.
   (6)   Personalul CESA nu poate încheia contracte și nu își poate asuma niciun fel de obligații financiare în numele CESA fără autorizarea prealabilă în scris din partea președintelui CESA.
   CAPITOLUL III

      FINANȚARE

   Articolul 14
   Contribuțiile în natură la activitățile de formare și educație
   (1)   Fiecare stat membru, instituție a Uniunii, agenție a Uniunii și institut, precum și SEAE suportă toate costurile aferente participării sale la CESA, inclusiv salariile, diurnele, cheltuielile de călătorie și de ședere, precum și costurile legate de sprijinul organizațional și administrativ acordat activităților de formare și educație ale CESA.
   (2)   Fiecare participant la activitățile de formare și educație ale CESA suportă toate costurile aferente participării sale.
   Articolul 15
   Sprijin din partea SEAE
   (1)   SEAE suportă toate costurile ocazionate de găzduirea președintelui și a secretariatului CESA în spațiile sale, inclusiv costurile legate de tehnologia informației, detașarea președintelui și detașarea unui membru al personalului cu grad de asistent în cadrul secretariatului CESA.
   (2)   SEAE oferă CESA sprijinul administrativ necesar pentru recrutarea și gestionarea personalului său și pentru execuția bugetului său.
   Articolul 16
   Contribuția din partea bugetului Uniunii
   (1)   CESA primește o contribuție anuală sau multianuală de la bugetul general al Uniunii. Respectiva contribuție poate acoperi, în special, costurile pentru sprijinirea activităților de formare și educație și costurile aferente experților naționali detașați la CESA de către statele membre, precum și costurile aferente unui agent contractual.
   (2)   Valoarea de referință financiară destinată acoperirii cheltuielilor legate de CESA pentru perioada cuprinsă între 1 ianuarie 2017 și 31 decembrie 2017 este de 700 000 EUR. Valoarea de referință financiară pentru perioadele ulterioare este stabilită de Consiliu, pe baza recomandării Comitetului director.
   (3)   În urma deciziei Consiliului menționate la alineatul (2), președintele negociază un acord de finanțare cu Comisia.
   Articolul 17
   Contribuții voluntare
   (1)   În scopul finanțării unor activități specifice, CESA poate primi și gestiona contribuții voluntare din partea statelor membre, a institutelor sau a altor donatori. Respectivele contribuții sunt alocate pentru anumite scopuri de CESA.
   (2)   Acordurile de natură tehnică referitoare la contribuțiile menționate la alineatul (1) sunt negociate de președinte.
   Articolul 18
   Punerea în aplicare a proiectelor
   (1)   CESA poate depune candidaturi pentru proiecte de cercetare și alte tipuri de proiecte în domeniul PESC. CESA poate acționa în calitate de coordonator al proiectelor sau de membru. Președintele poate fi atașat „consiliului consultativ” al unui astfel de proiect. Acesta își poate delega această atribuție unuia dintre președinții configurațiilor Consiliului academic executiv sau unui membru al secretariatului CESA.
   (2)   Contribuția provenită de la proiectele respective trebuie evidențiată în bugetul (rectificat) CESA, alocată unor scopuri specifice și utilizată conform atribuțiilor și obiectivelor CESA.
   Articolul 19
   Norme financiare
   Normele financiare prevăzute în anexă se aplică cheltuielilor finanțate de CESA și finanțării respectivelor cheltuieli.
   CAPITOLUL IV

      DISPOZIȚII DIVERSE

   Articolul 20
   Participarea la activitățile de formare și educație ale CESA
   (1)   La toate activitățile de formare și educație ale CESA pot participa resortisanți din toate statele membre și statele aflate în curs de aderare la Uniune. Institutele care organizează și desfășoară aceste activități asigură aplicarea acestui principiu fără excepție.
   (2)   În principiu, la activitățile de formare și educație ale CESA pot participa, de asemenea, resortisanți din țările candidate la aderarea la Uniune și, după caz, din alte state și organizații terțe, în special pentru activitățile de formare și educație menționate la articolul 4 alineatul (2) litera (d).
   (3)   Participanții fac parte din personalul civil/diplomatic/polițienesc/militar care se ocupă de aspecte din domeniul PSAC și PESC și din experții care urmează să fie desfășurați în misiuni și operații PSAC.
   Pot fi invitați să participe la activitățile de formare și educație ale CESA reprezentanți, printre altele, ai organizațiilor internaționale, organizațiilor neguvernamentale, instituțiilor universitare și mass-mediei, precum și membri ai comunității de afaceri.
   (4)   Unui participant care a absolvit un curs CESA i se acordă un certificat semnat de ÎR. Detaliile privind acest certificat fac obiectul unei reexaminări permanente de către Comitetul director. Certificatul este recunoscut de statele membre și de instituțiile Uniunii.
   Articolul 21
   Cooperare
   CESA cooperează cu organizații internaționale și alți actori relevanți, precum institute naționale de formare și educație din state terțe, în special, dar fără a se limita la cele menționate la articolul 5 alineatul (2), și valorifică cunoștințele specializate ale acestora.
   Articolul 22
   Reglementări de securitate
   Dispozițiile prevăzute în Decizia 2013/488/UE a Consiliului (7) se aplică CESA.
   CAPITOLUL V

      DISPOZIȚII FINALE

   Articolul 23
   Continuitate
   Normele și reglementările adoptate pentru punerea în aplicare a Deciziei 2013/189/PESC rămân în vigoare în scopul punerii în aplicare a prezentei decizii în măsura în care sunt compatibile cu dispozițiile prezentei decizii, până la modificarea sau abrogarea acestora.
   Articolul 24
   Abrogare
   Decizia 2013/189/PESC se abrogă.
   Articolul 25
   Intrarea în vigoare și expirarea
   (1)   Prezenta decizie intră în vigoare la 1 ianuarie 2017. Aceasta este reexaminată după cum este necesar, și în orice caz cu cel puțin șase luni înaintea expirării sale.
   (2)   Prezenta decizie expiră la 2 ianuarie 2021.

      Adoptată la Bruxelles, 21 decembrie 2016.

            Pentru Consiliu

            Președintele

         M. LAJČÁK

      (1)  Acțiunea Comună 2005/575/PESC a Consiliului din 18 iulie 2005 de instituire a Colegiului European de Securitate și Apărare (CESA) (JO L 194, 26.7.2005, p. 15).

      (2)  Acțiunea Comună 2008/550/PESC a Consiliului din 23 iunie 2008 de instituire a Colegiului European de Securitate și Apărare (CESA) și de abrogare a Acțiunii comune 2005/575/PESC (JO L 176, 4.7.2008, p. 20).

      (3)  Decizia 2013/189/PESC a Consiliului din 22 aprilie 2013 de instituire a Colegiului European de Securitate și Apărare (CESA) și de abrogare a Acțiunii comune 2008/550/PESC (JO L 112, 24.4.2013, p. 22).

      (4)  Concluziile Consiliului privind PESA, cea de a 2 903-a reuniune a Consiliului Relații Externe.

      (5)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

      (6)  Decizia Înaltului Reprezentant al Uniunii pentru afaceri externe și politica de securitate din 23 martie 2011 de instituire a normelor aplicabile experților naționali detașați pe lângă Serviciul European de Acțiune Externă (JO C 12, 14.1.2012, p. 8).

      (7)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

      ANEXĂ

         Norme financiare aplicabile cheltuielilor finanțate de CESA și finanțării cheltuielilor CESA

      Articolul 1
      Principii bugetare
      (1)   Bugetul CESA, întocmit în euro, reprezintă actul care prevede și autorizează, pentru fiecare exercițiu financiar, toate veniturile CESA și toate cheltuielile finanțate de CESA.
      (2)   Bugetul trebuie să fie echilibrat din punctul de vedere al veniturilor și cheltuielilor.
      (3)   Toate veniturile sau cheltuielile finanțate de CESA se execută prin imputare asupra unei linii bugetare.
      Articolul 2
      Adoptarea bugetelor
      (1)   Președintele elaborează anual un proiect de buget pentru următorul exercițiu financiar care începe la 1 ianuarie și se încheie la 31 decembrie în anul respectiv. Proiectul de buget include creditele considerate necesare pentru acoperirea cheltuielilor care urmează să fie finanțate de CESA în respectiva perioadă și o prognoză a veniturilor preconizate să acopere aceste cheltuieli.
      (2)   Creditele sunt clasificate după caz în funcție de tip sau de scop în capitole și articole. În proiect sunt incluse comentarii detaliate pe articole.
      (3)   Venitul este alcătuit din contribuțiile voluntare ale statelor membre sau alte altor donatori, precum și din contribuția anuală de la bugetul Uniunii.
      (4)   Președintele prezintă un raport bugetar detaliat cu privire la exercițiul financiar anterior până la 31 martie. Acesta propune Comitetului director proiectul de buget pentru următorul exercițiu financiar până la 31 iulie.
      (5)   Comitetul director aprobă proiectul de buget până la 31 octombrie.
      (6)   În cazul în care CESA primește o contribuție multianuală de la bugetul general al Uniunii, Comitetul director aprobă bugetul anual prin consens.
      Articolul 3
      Transferuri de credite
      În cazul unor situații neprevăzute, transferurile de credite între liniile bugetare sau rubricile bugetare ale contribuției menționate la articolul 16, care nu depășesc 25 % din respectivele linii sau rubrici bugetare, pot fi decise de președintele, care va informa Comitetul director cu privire la astfel de transferuri. Transferurile de credite între liniile sau rubricile bugetare care depășesc 25 % din liniile sau rubricile bugetare se transmit Comitetului director în cadrul unui buget rectificat, în vederea aprobării.
      Articolul 4
      Reportări de credite
      (1)   Creditele necesare pentru plata unor obligații legale asumate până la data de 31 decembrie a unui exercițiu financiar se reportează pentru exercițiul financiar următor.
      (2)   Creditele care provin din contribuții voluntare se reportează pentru exercițiul financiar următor.
      (3)   Creditele care provin din proiecte se reportează pentru exercițiul financiar următor.
      (4)   Președintele poate reporta alte credite din buget pentru exercițiul financiar următor cu aprobarea Comitetului director.
      (5)   Alte credite se anulează la sfârșitul exercițiului financiar.
      Articolul 5
      Execuția bugetară și gestionarea personalului
      În scopul execuției bugetare și al gestionării personalului, CESA se folosește de structurile administrative existente ale Uniunii, în special SEAE, în cea mai mare măsură.
      Articolul 6
      Conturi bancare
      (1)   Toate conturile bancare ale CESA sunt deschise la o instituție financiară de prim rang cu sediul social într-un stat membru și reprezintă conturi curente sau pe termen scurt în euro.
      (2)   Nu se autorizează niciun fel de descoperire de cont la conturile bancare.
      Articolul 7
      Plăți
      Toate plățile dintr-un cont bancar al CESA necesită semnătura președintelui CESA și a unui alt membru al personalului CESA.
      Articolul 8
      Contabilitate
      (1)   Președintele se asigură că gestionarea conturilor care indică veniturile, cheltuielile și inventarul activelor CESA se desfășoară în conformitate cu standardele contabile acceptate la nivel internațional pentru sectorul public.
      (2)   Președintele prezintă Comitetului director conturile anuale pentru un anumit exercițiu financiar până la data de 31 martie a anului următor, împreună cu raportul detaliat menționat la articolul 2 alineatul (4).
      (3)   Serviciile contabile necesare se externalizează.
      Articolul 9
      Audit
      (1)   Anual se realizează un audit al conturilor CESA.
      (2)   Serviciile de audit necesare pot fi externalizate.
      (3)   Rapoartele de audit se pun la dispoziția Comitetului director, împreună cu raportul detaliat menționat la articolul 2 alineatul (4).
      Articolul 10
      Descărcare de gestiune
      (1)   Comitetul director decide, pe baza raportului detaliat, a conturilor anuale și a raportului anual de audit, acordarea sau nu a descărcării de gestiune președintelui în ceea ce privește execuția bugetului CESA.
      (2)   Președintele ia toate măsurile care se impun pentru a convinge Comitetul director că poate fi acordată descărcarea de gestiune și pentru a răspunde observațiilor din deciziile de acordare a descărcării de gestiune, după caz.


title: 2007/271/CE: Decizia Comisiei din 23 aprilie 2007 privind contribuția financiară a Comunității la conferința OIE din 2007 cu titlul Către eradicarea rabiei în Eurasia

text:
               3.5.2007

               RO

               Jurnalul Oficial al Uniunii Europene

               L 115/22

      DECIZIA COMISIEI

   din 23 aprilie 2007
   privind contribuția financiară a Comunității la conferința OIE din 2007 cu titlul „Către eradicarea rabiei în Eurasia”
   (2007/271/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 90/424/CEE a Consiliului din 26 iunie 1990 privind anumite cheltuieli din domeniul veterinar (1), în special articolul 20,
   întrucât:

               (1)

               Decizia 90/424/CEE stabilește procedurile care reglementează contribuțiile financiare din partea Comunității pentru anumite măsuri veterinare specifice, inclusiv măsurile tehnice și cele științifice. În special, Comunitatea trebuie să întreprindă sau să ajute statele membre sau organizațiile internaționale să întreprindă acțiunile tehnice și științifice necesare pentru dezvoltarea legislației comunitare veterinare, precum și pentru dezvoltarea educației sau a formării în domeniul veterinar.

               (2)

               Oficiul Internațional de Epizootii (OIE) a avut inițiativa organizării unei conferințe de mari proporții cu titlul „Către eradicarea rabiei în Eurasia” ce urmează a fi organizată în mai 2007, la Paris („conferința OIE”). Deoarece scopul conferinței OIE este de a elabora pe larg recomandările emise în cadrul conferinței organizate de OIE la Kiev, în 2005, OIE deține un monopol de facto, după cum se menționează la articolul 168 litera (c) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (2); prin urmare, nu este necesară o cerere de propuneri.

               (3)

               Rabia a fost prezentă timp de mulți ani în câteva state membre la animalele sălbatice care reprezintă un rezervor de infectare a altor animale și care prezintă, în consecință, un risc serios pentru sănătatea umană. Statele membre respective au implementat programe de eradicare și vaccinare orală a animalelor sălbatice. Datorită acestor măsuri, boala a fost eradicată în unele state membre, dar ea este încă prezentă în alte state în care programele de eradicare au fost inițiate mai recent.

               (4)

               Aceste programe trebuie să fie menținute până la obținerea unei eradicări complete a rabiei. În plus, programele vor trebui să fie menținute în acele state membre ce au granițe comune cu statele terțe în care rabia este încă prezentă la animalele sălbatice.

               (5)

               În scopul asigurării sănătății animalelor, trebuie încurajate orice acțiuni care ar putea facilita deciziile politice, în vederea controlului și a eradicării rabiei în țările din Europa de Est și Asia Centrală.

               (6)

               Conferița OIE ar putea duce la îmbunătățirea legislației în vigoare în sectorul veterinar, precum și la dezvoltarea educației sau a formării în domeniul veterinar din țările participante.

               (7)

               În consecință, este necesară o contribuție financiară comunitară la conferința OIE. Suma maximă și valoarea acestei contribuții urmează a fi specificate. Contribuția financiară comunitară va fi alocată din linia de buget 17 04 02 01.

               (8)

               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

         DECIDE:
   Articol unic
   Va fi acordată Oficiului Internațional de Epizootii (OIE), în conformitate cu articolul 19 din Decizia 90/424/CEE, o contribuție financiară comunitară reprezentând maximum 25 % din costurile eligibile și fiind echivalentă cu maximum 50 000 EUR, pentru cheltuielile legate de materialele tehnice și științifice aferente conferinței cu titlul: „Către eradicarea rabiei în Eurasia”, ce urmează a fi organizată la Paris, în mai 2007.

      Adoptată la Bruxelles, 23 aprilie 2007.

            Pentru Comisie

         Markos KYPRIANOU

            Membru al Comisiei

      (1)  JO L 224, 18.8.1990, p. 19. Decizie, astfel cum a fost modificată ultima dată prin Regulamentul (CE) nr. 1791/2006 (JO L 363, 20.12.2006, p. 1).

      (2)  JO L 357, din 31.12.2002, p. 1. Regulament, astfel cum a fost modificat ultima dată prin Regulamentul (CE) nr. 1248/2006 (JO L 227, 19.8.2006, p. 3).


title: Decizia nr. 637/08/COL Autorității de Supraveghere AELS din 8 octombrie 2008 privind modificarea pentru a șaizeci și șasea oară a normelor procedurale și de fond în domeniul ajutoarelor de stat

text:
               11.6.2009

               RO

               Jurnalul Oficial al Uniunii Europene

               L 148/55

      DECIZIA NR. 637/08/COL AUTORITĂȚII DE SUPRAVEGHERE AELS
   din 8 octombrie 2008
   privind modificarea pentru a șaizeci și șasea oară a normelor procedurale și de fond în domeniul ajutoarelor de stat
   AUTORITATEA AELS DE SUPRAVEGHERE (1),
   având în vedere Acordul privind Spațiul Economic European (2), în special articolele 61-63 și Protocolul 26,
   având în vedere Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolul 24 și articolul 5 alineatul (2) litera (b),
   întrucât, în conformitate cu articolul 24 din Acordul privind Autoritatea de Supraveghere și Curtea de Justiție, Autoritatea pune în aplicare dispozițiile Acordului SEE privind ajutoarele de stat,
   întrucât, în temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea emite comunicări sau orientări privind aspectele tratate în Acordul SEE, în cazul în care acest acord sau Acordul privind Autoritatea de Supraveghere și Curtea de Justiție prevăd în mod expres acest lucru sau în cazul în care Autoritatea îl consideră necesar,
   reamintind normele procedurale și de fond în domeniul ajutoarelor de stat adoptate de către Autoritate la data de 19 ianuarie 1994 (4),
   întrucât, la 8 iulie 2008, Comisia Comunităților Europene (5) a adoptat o comunicare privind prelungirea cadrului pentru ajutoarele de stat în domeniul construcțiilor navale, extinzând validitatea acestor orientări până la 31 decembrie 2011 (6),
   întrucât această comunicare are relevanță și pentru Spațiul Economic European,
   întrucât aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European,
   întrucât, în conformitate cu punctul II de la titlul „GENERALITĂȚI” de la sfârșitul anexei XV la Acordul SEE, Autoritatea, după consultarea prealabilă a Comisiei, trebuie să adopte acte corespunzătoare celor adoptate de Comisie,
   după consultarea Comisiei la 9 septembrie 2008,
   amintind că, prin scrisoarea din9 septembrie 2008, Autoritatea a invitat statele AELS să transmită comentarii privind acest subiect și că statele AELS nu au prezentat nicio obiecție,
   ADOPTĂ PREZENTA DECIZIE:
   Articolul 1
   Validitatea capitolului referitor la ajutoarele de stat în domeniul construcțiilor navale din Orientările Autorității AELS de Supraveghere se prelungește până la 31 decembrie 2011. Punctul 31 din Orientările privind ajutoarele de stat în domeniul construcțiilor navale se modifică după cum urmează:

      „Acest cadru se aplică de la 1 ianuarie 2004 până la 31 decembrie 2011, cel mai târziu. Acesta poate fi revizuit de către Autoritate pe parcursul acestei perioade.”

   Nota de subsol 1 din Orientările privind ajutoarele de stat în domeniul construcțiilor navale se modifică după cum urmează:

      „Acest capitol corespunde Cadrului comunitar pentru ajutoarele de stat în domeniul construcțiilor navale (JO C 317, 30.12.2003, p. 11), astfel cum a fost modificat de Comisie la 24 octombrie 2006 (JO C 260, 28.10.2006, p. 7) și la 8 iulie 2008 (JO C 173, 8.7.2008, p. 3).”

   Articolul 2
   Numai textul în limba engleză este autentic.

      Adoptată la Bruxelles, 8 octombrie 2008.

            Pentru Autoritatea AELS de Supraveghere

         Per SANDERUD

            Președinte

         Kristján Andri STEFÁNSSON

            Membru al Colegiului

      (1)  Denumită în continuare „Autoritatea”.

      (2)  Denumit în continuare „Acordul SEE”.

      (3)  Denumit în continuare „Acordul privind Autoritatea de Supraveghere și Curtea de Justiție”.

      (4)  Orientări privind aplicarea și interpretarea articolelor 61 și 62 din Acordul SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și emise de Autoritate la 19 ianuarie 1994, publicate în JO L 231, 3.9.1994, și în Suplimentul SEE nr. 32, 3.9.1994, p. 1. Orientările au fost modificate ultima dată la 16 iulie 2008. Denumite în continuare „Orientări privind ajutoarele de stat”. Versiunea actualizată a Orientărilor privind ajutoarelor de stat este publicată pe site-ul internet al Autorității: http://www.eftasurv.int/fieldsofwork/fieldstateaid/state_aid_guidelines/

      (5)  Denumită în continuare „Comisia”.

      (6)  JO C 173, 8.7.2008, p. 3.


title: 2010/685/UE: Decizia Comisiei din 10 noiembrie 2010 de modificare a secțiunii 3 din anexa I la Regulamentul (CE) nr. 715/2009 al Parlamentului European și al Consiliului privind condițiile de acces la rețelele pentru transportul gazelor naturale  Text cu relevanță pentru SEE

text:
               11.11.2010

               RO

               Jurnalul Oficial al Uniunii Europene

               L 293/67

         DECIZIA COMISIEI
   din 10 noiembrie 2010
   de modificare a secțiunii 3 din anexa I la Regulamentul (CE) nr. 715/2009 al Parlamentului European și al Consiliului privind condițiile de acces la rețelele pentru transportul gazelor naturale
   (Text cu relevanță pentru SEE)
   (2010/685/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale (1), în special articolul 23 alineatul (2),
   întrucât:

               (1)

               Regulamentul (CE) nr. 715/2009 stabilește orientări privind definirea informațiilor tehnice necesare utilizatorilor rețelei pentru a obține accesul efectiv la sistem.

               (2)

               Aceste orientări trebuie să introducă cerințe de transparență pentru a asigura accesul efectiv la sistemele de transport al gazelor naturale și pentru a oferi, în practică, o garantare minimă a unor condiții echitabile de acces la piață.

               (3)

               Măsurile prevăzute de prezenta decizie sunt conforme cu avizul comitetului menționat la articolul 28 din Regulamentul (CE) nr. 715/2009,

         ADOPTĂ PREZENTA DECIZIE:
   Articolul 1
   Secțiunea 3 din anexa I la Regulamentul (CE) nr. 715/2009 se înlocuiește cu textul din anexa la prezenta decizie.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 martie 2011.

      Adoptată la Bruxelles, 10 noiembrie 2010.

            Pentru Comisie

            Președintele

         José Manuel BARROSO

      (1)  JO L 211, 14.8.2009, p. 36.

      ANEXĂ

         „3.   Definirea informațiilor tehnice necesare utilizatorilor rețelei pentru a dobândi accesul efectiv la sistem, definirea tuturor punctelor relevante pentru cerințele privind transparența și informațiile care trebuie publicate la toate punctele relevante și calendarul publicării acestora

         3.1.   Definirea informațiilor tehnice necesare utilizatorilor rețelei pentru a dobândi accesul efectiv la sistem

         3.1.1.   Modul de publicare

                     1.

                     Operatorii de sistem de transport comunică toate informațiile menționate la punctul 3.1.2 și la punctul 3.3 subpunctele 1-5 în felul următor:

                                 (a)

                                 pe un website accesibil publicului, gratuit și care nu necesită înregistrare sau altă formă de angajament față de operatorul sistemului de transport;

                                 (b)

                                 în mod periodic/continuu; frecvența se stabilește în funcție de modificările survenite și de durata serviciului;

                                 (c)

                                 într-un format ușor de utilizat;

                                 (d)

                                 în mod clar, cuantificabil, ușor accesibil și pe bază nediscriminatorie;

                                 (e)

                                 într-un format care poate fi descărcat electronic și care se pretează la analize cantitative;

                                 (f)

                                 utilizând unități coerente, în special kWh (cu o temperatură de ardere de referință de 298,15 K) pentru conținutul energetic și m3 (la 273,15 K și 1,01325 bar) pentru volum. Se va furniza factorul constant de conversie în conținut energetic. În afară de formatul de mai sus, se acceptă și publicarea în alte unități de măsură;

                                 (g)

                                 în limba oficială sau limbile oficiale ale statului membru și în engleză.

                     2.

                     Operatorii de sistem de transport comunică, în timp util, de îndată ce le sunt accesibile, detalii cu privire la modificările concrete efectuate în privința tuturor informațiilor menționate la punctul 3.1.2 și la punctul 3.3 subpunctele 1-5.

               3.1.2.   Conținutul informațiilor publicate

         Operatorii de sistem de transport publică cel puțin următoarele informații despre sistemele și serviciile lor:

                     (a)

                     o descriere detaliată și completă a diferitelor servicii oferite și a tarifelor lor;

                     (b)

                     diferitele tipuri de contracte de transport disponibile pentru aceste servicii;

                     (c)

                     codul de rețea și/sau condițiile standard care definesc drepturile și responsabilitățile tuturor utilizatorilor rețelei, inclusiv:

                                 1.

                                 contractele armonizate de transport și alte documente relevante;

                                 2.

                                 în cazul în care este relevant pentru accesul la sistem, se specifică, pentru toate punctele pertinente definite la punctul 3.2 din prezenta anexă, parametrii relevanți de calitate a gazului, printre care cel puțin puterea calorică brută și indicele Wobbe și răspunderea sau costurile de conversie pentru utilizatorii rețelei, în cazul în care gazul nu corespunde acestor specificații;

                                 3.

                                 în cazul în care este important pentru accesul la sistem, informații referitoare la cerințele de presiune, pentru toate punctele relevante;

                                 4.

                                 procedura în cazul întreruperii capacității întreruptibile, inclusiv, acolo unde este cazul, momentul producerii, durata și categoria întreruperilor individuale (de exemplu pro rata sau pe principiul «primul sosit – ultimul întrerupt»);

                     (d)

                     procedurile armonizate privind utilizarea sistemului de transport, inclusiv definițiile principalilor termeni;

                     (e)

                     dispozițiile privind alocarea capacității, gestionarea congestionării și procedurile de antisaturare și reutilizare;

                     (f)

                     normele aplicabile comercializării capacității pe piața secundară în raport cu operatorul sistemului de transport;

                     (g)

                     normele de echilibrare și metoda de calcul al taxelor de dezechilibru;

                     (h)

                     dacă este cazul, nivelurile de flexibilitate și toleranță oferite în cadrul serviciilor de transport și al altor servicii și pentru care nu se percep taxe specifice, precum și orice oferte suplimentare și taxele corespunzătoare;

                     (i)

                     o descriere detaliată a sistemului de gaz al operatorului de sistem de transport și a punctelor relevante de interconectare, astfel cum sunt definite la punctul 3.2 din prezenta anexă, precum și denumirile operatorilor de sistem sau de instalații interconectate;

                     (j)

                     normele aplicabile pentru conectarea la sistemul aflat în exploatarea operatorului de sistem de transport;

                     (k)

                     informațiile referitoare la mecanismele de urgență, în măsura în care acestea se află în responsabilitatea operatorului de sistem de transport, precum măsuri care pot duce la deconectarea grupurilor de clienți și alte norme de răspundere generală aplicabile operatorului de sistem de transport;

                     (l)

                     procedurile convenite de operatorii de sistem de transport la punctele de interconectare și pertinente pentru accesul utilizatorilor rețelei la sistemele de transport respective, referitoare la interoperabilitatea rețelei, procedurile convenite de nominalizare, procedurile de corelare și alte proceduri convenite care stabilesc dispoziții referitoare la alocarea fluxurilor de gaz și echilibrare, inclusiv metodele utilizate;

                     (m)

                     operatorii de sistem de transport publică o descriere detaliată și completă a metodologiei și procesului, inclusiv informații privind parametrii utilizați și principalele ipoteze folosite la calculul capacității tehnice.

               3.2.   Definirea tuturor punctelor relevante pentru cerințele privind transparența

                     1.

                     Punctele relevante cuprind cel puțin:

                                 (a)

                                 toate punctele de intrare și ieșire dintr-o rețea de transport exploatată de un operator de sistem de transport, cu excepția punctelor de ieșire conectate la un client final unic, precum și cu excepția punctelor de intrare racordate direct la o instalație de producție a unui producător unic stabilit în UE;

                                 (b)

                                 toate punctele de intrare și ieșire care fac legătura între zonele de echilibrare ale operatorilor de sistem de transport;

                                 (c)

                                 toate punctele care fac legătura între rețeaua unui operator de sistem de transport și un terminal GNL, platformele gazifere fizice și instalațiile de depozitare și de producție, cu excepția cazului în care aceste instalații de producție beneficiază de o scutire în temeiul literei (a);

                                 (d)

                                 toate punctele care fac legătura între rețeaua unui anumit operator de sistem de transport și infrastructura necesară pentru prestarea serviciilor auxiliare, definite la articolul 2 punctul 14 din Directiva 2009/73/CE.

                     2.

                     Informațiile destinate clienților finali unici și instalațiilor de producție, care sunt excluse din definiția punctelor relevante descrise la punctul 3.2 subpunctul 1 litera (a), se publică în format cumulat, cel puțin pe zonă de echilibrare. În scopul aplicării prezentei anexe, se consideră că informațiile cumulate referitoare la clienții finali unici și la instalațiile de producție, care nu fac obiectul definiției punctelor relevante ce figurează la punctul 3.2 subpunctul 1 litera (a), constituie un punct relevant.

                     3.

                     În cazul în care punctele dintre doi sau mai mulți operatori de transport sunt gestionate exclusiv de operatorii de transport în cauză, fără nicio implicare contractuală ori operațională din partea utilizatorilor de sisteme, sau în cazul în care punctele realizează racordul dintre un sistem de transport și un sistem de distribuție și nu există nicio congestie contractuală în aceste puncte, operatorii de sistem de transport sunt scutiți pentru punctele respective de la obligația de publicare a cerințelor în temeiul punctului 3.3 din prezenta anexă. Autoritatea națională de reglementare le poate solicita operatorilor de sistem de transport să publice cerințele în temeiul punctului 3.3 din prezenta anexă pentru anumite grupuri de puncte care fac obiectul scutirii sau pentru totalitatea lor. În această situație, informațiile, dacă sunt disponibile operatorilor de sistem de transport, se publică reunite și la un nivel semnificativ, cel puțin pentru fiecare zonă de echilibrare. În scopul aplicării prezentei anexe, se consideră că această reunire a punctelor constituie un aspect relevant.

               3.3.   Informațiile care trebuie publicate la toate punctele relevante și calendarul publicării acestora

                     1.

                     La toate punctele relevante, operatorii de sistem de transport publică informațiile enumerate la literele (a)-(g), pentru toate serviciile prestate, inclusiv serviciile auxiliare (în special informații cu privire la amestecuri, la balastare și la conversie). Aceste informații se publică sub formă de valori numerice, pe perioade zilnice sau orare – egale cu cea mai mică perioadă de referință pentru rezervarea capacității și (re)nominalizare, precum și cu cea mai mică perioadă de stabilire pentru care se calculează taxe de dezechilibru. Dacă cea mai mică perioadă de referință nu este o perioadă zilnică, informațiile enumerate la literele (a)-(g) trebuie comunicate și pentru perioada zilnică. Aceste informații și actualizări se publică de îndată ce devin disponibile pentru operatorul de sistem («timp aproape real»).

                                 (a)

                                 capacitatea tehnică pentru fluxuri în ambele direcții;

                                 (b)

                                 capacitatea contractată totală, fermă și întreruptibilă, în ambele direcții;

                                 (c)

                                 nominalizările și renominalizările, în ambele direcții;

                                 (d)

                                 capacitatea disponibilă, fermă și întreruptibilă, în ambele direcții;

                                 (e)

                                 fluxuri fizice existente;

                                 (f)

                                 întreruperile planificate și efective ale capacității întreruptibile;

                                 (g)

                                 întreruperile planificate sau neplanificate ale serviciilor garantate, precum și informații privind restabilirea serviciilor garantate (mai exact, întreținerea sistemului și durata probabilă a eventualelor întreruperi cauzate de întreținere). Întreruperile planificate se publică cu cel puțin 42 de zile înainte.

                     2.

                     La toate punctele relevante, informațiile menționate la punctul 3.3 subpunctul 1 literele (a), (b) și (d) se publică cu de cel puțin 18 luni înainte.

                     3.

                     La toate punctele relevante, operatorii de sistem de transport publică, în mod constant, informații istorice referitoare la cerințele de la punctul 3.3 subpunctul 1 literele (a)-(g) pentru ultimii cinci ani.

                     4.

                     Operatorii de sistem de transport publică zilnic valorile măsurate ale puterii calorifice nete sau indexul Wobbe la toate punctele relevante. Cifrele preliminare se publică cel târziu la trei zile după ziua de gaz (gas day) respectivă. Cifrele finale se publică în termen de trei luni de la încheierea respectivei luni.

                     5.

                     Pentru toate punctele relevante, operatorii de sistem de transport publică anual capacitățile disponibile, capacitățile rezervate și tehnice pentru toți anii în care se contractează capacitatea plus un an, și cel puțin pentru următorii 10 ani. Aceste informații se actualizează cel puțin o dată pe lună sau mai frecvent, în cazul în care devin disponibile noi informații. Publicarea trebuie să reflecte perioada pentru care capacitatea este oferită pe piață.

               3.4.   Informații care trebuie publicate cu privire la sistemul de transport și calendarul publicării acestora

                     1.

                     Operatorii de sistem de transport asigură zilnic publicarea și actualizarea cantităților cumulate ale capacităților oferite și contractate pe piața secundară (mai exact, vândute de un utilizator de rețea unui alt utilizator de rețea), dacă operatorii de sistem de transport dispun de informații în acest sens. Aceste informații trebuie să includă următoarele specificații:

                                 (a)

                                 punctul de interconectare la care se vinde capacitatea;

                                 (b)

                                 tipul de capacitate, și anume de intrare, de ieșire, fermă, întreruptibilă;

                                 (c)

                                 cantitatea și durata drepturilor de utilizare a capacității;

                                 (d)

                                 tipul de vânzare, de exemplu transfer sau atribuire;

                                 (e)

                                 numărul total de tranzacții/transferuri;

                                 (f)

                                 orice alte condiții cunoscute de operatorul sistemului de transport, conform punctului 3.3.

                           În măsura în care aceste informații sunt furnizate de o terță parte, operatorii de sistem de transport sunt scutiți de la aplicarea acestei dispoziții.

                     2.

                     Operatorii de sistem de transport publică condițiile armonizate în temeiul cărora vor accepta tranzacțiile cu capacitate (de exemplu, transferuri și atribuiri). Printre aceste condiții trebuie incluse cel puțin următoarele:

                                 (a)

                                 o descriere a produselor standardizate care pot fi vândute pe piața secundară;

                                 (b)

                                 termenele pentru implementarea/acceptarea/înregistrarea tranzacțiilor secundare. În cazul unor întârzieri, trebuie publicate motivele;

                                 (c)

                                 notificarea operatorului de sistem de transport de către vânzătorul sau de către terța parte prevăzută la punctul 3.4 subpunctul 1 cu privire la numele vânzătorului și cumpărătorului și la specificațiile privind capacitatea, în conformitate cu punctul 3.4 subpunctul 1.

                           În măsura în care aceste informații sunt furnizate de o terță parte, operatorii de sistem de transport sunt scutiți de la aplicarea acestei dispoziții.

                     3.

                     În ceea ce privește serviciul de echilibrare a sistemului pe care îl exploatează, fiecare operator de sistem de transport trebuie să comunice fiecărui utilizator al rețelei, pentru fiecare perioadă de echilibrare, volumele preliminare specifice de dezechilibru și datele privind costurile per utilizator individual al rețelei, în termen de cel târziu o lună de la sfârșitul perioadei de echilibrare. Datele finale ale consumatorilor deserviți conform profilurilor standardizate de încărcare pot fi transmise în termen de maximum 14 luni. În măsura în care aceste informații sunt furnizate de o terță parte, operatorii de sistem de transport sunt scutiți de la aplicarea acestei dispoziții. Comunicarea acestor informații trebuie să respecte confidențialitatea informațiilor sensibile din punct de vedere comercial.

                     4.

                     În cazul în care se oferă servicii de flexibilitate, altele decât toleranțele, pentru accesul terței părți, operatorii de sistem de transport publică zilnic prognoze pentru ziua următoare cu privire la volumul maxim de flexibilitate, la nivelul rezervat al flexibilității și la flexibilitatea disponibilă pentru piață în ziua de gaz următoare. Operatorul de sistem de transport publică, de asemenea, informații ex post cu privire la utilizarea cumulată a serviciilor de flexibilitate la sfârșitul fiecărei zile de gaz. Dacă autoritatea națională de reglementare estimează că astfel de informații ar putea da naștere la eventuale abuzuri din partea utilizatorilor rețelei, ea poate decide să scutească operatorul de sistem de transport de la această obligație.

                     5.

                     Operatorii de sistem de transport publică, pe zonă de echilibrare, volumul gazului din sistemul de transport la începutul fiecărei zile de gaz și estimarea volumului de gaz din sistemul de transport la sfârșitul fiecărei zile de gaz. Volumul de gaz estimat pentru sfârșitul zilei de gaz se actualizează din oră în oră, pe tot parcursul zilei de gaz. Dacă taxele de dezechilibru se calculează la fiecare oră, operatorul de sistem de transport publică volumul de gaz din sistemul de transport tot la fiecare oră. Ca alternativă, operatorii de sistem de transport publică, per zonă de echilibrare, poziția colectivă de dezechilibru a tuturor utilizatorilor la începutul fiecărei perioade de echilibrare și estimarea poziției colective de dezechilibru a tuturor utilizatorilor la sfârșitul fiecărei zile de gaz. Dacă autoritatea națională de reglementare estimează că astfel de informații ar putea da naștere la eventuale abuzuri din partea utilizatorilor rețelei, ea poate decide să scutească operatorul de sistem de transport de la această obligație.

                     6.

                     Operatorii de sistem de transport oferă instrumente ușor de utilizat pentru calcularea tarifelor.

                     7.

                     Operatorii de sistem de transport păstrează la dispoziția autorităților naționale relevante, pentru o perioadă de cel puțin cinci ani, evidențele efective ale tuturor contractelor de capacitate și orice alte informații legate de calcularea capacităților disponibile și de acordare a accesului la acestea, în special nominalizări și întreruperi individuale. Operatorii de sistem de transport trebuie să păstreze, pentru o perioadă de minimum 5 ani, documente cu privire la toate informațiile relevante enumerate la punctul 3.3 subpunctele 4 și 5 și să le pună la dispoziția autorității de reglementare, la cererea acesteia. Ambele părți au obligația de a respecta confidențialitatea informațiilor comerciale.”


title: Decizia nr. 6/2010/CP a Comitetului permanent al statelor AELS din 9 decembrie 2010 de extindere a sarcinilor Oficiului pentru mecanismul financiar al SEE și mecanismul financiar norvegian

text:
               24.3.2011

               RO

               Jurnalul Oficial al Uniunii Europene

               L 78/58

         DECIZIA NR. 6/2010/CP A COMITETULUI PERMANENT AL STATELOR AELS
   din 9 decembrie 2010
   de extindere a sarcinilor Oficiului pentru mecanismul financiar al SEE și mecanismul financiar norvegian
   COMITETUL PERMANENT AL STATELOR AELS,
   având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „Acordul privind SEE”,
   având în vedere Decizia nr. 1/2004/CP a Comitetului permanent al statelor AELS din 5 februarie 2004 de instituire a Oficiului pentru mecanismul financiar al SEE și mecanismul financiar norvegian,
   având în vedere Acordul între Uniunea Europeană, Islanda, Principatul Liechtenstein și Regatul Norvegiei cu privire la mecanismul financiar al SEE pentru perioada 2009-2014,
   având în vedere Protocolul 38b privind mecanismul financiar al SEE inserat în Acordul privind SEE prin acordul menționat anterior între Uniunea Europeană, Islanda, Principatul Liechtenstein și Regatul Norvegiei privind mecanismul financiar al SEE pentru perioada 2009-2014,
   având în vedere Acordul dintre Regatul Norvegiei și Uniunea Europeană privind mecanismul financiar al SEE pentru perioada 2009-2014,
   reamintind faptul că articolul 1 alineatul (1) din Decizia nr. 1/2004/CP a Comitetului permanent al statelor AELS conferă Oficiului pentru mecanismul financiar al SEE și mecanismul financiar norvegian un mandat administrare a mecanismelor financiare numai pentru perioada 2004-2009,
   având în vedere necesitatea de a institui un secretariat care să administreze mecanismul financiar al SEE și mecanismul financiar norvegian pentru perioada 2009-2014,
   DECIDE:
   Articolul 1
   (1)   Oficiului pentru mecanismul financiar al SEE și mecanismul financiar norvegian, instituit prin Decizia nr. 1/2004/CP a Comitetului permanent, i se încredințează sarcina suplimentară de secretariat care administrează mecanismul financiar al SEE și mecanismul financiar norvegian pentru perioada 2009-2014.
   (2)   În ceea ce privește mecanismul financiar al SEE pentru perioada 2009-2014, oficiul este subordonat Comitetului mecanismului financiar al SEE.
   (3)   În ceea ce privește mecanismul financiar norvegian pentru perioada 2009-2014, oficiul este subordonat Ministerului norvegian al Afacerilor Externe.
   Articolul 2
   Prezenta decizie produce efecte de la data intrării în vigoare sau de la data aplicării cu titlu provizoriu a actului juridic de instituire a mecanismului financiar SEE pentru perioada 2009-2014.
   Articolul 3
   Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

      Adoptată la Bruxelles, 9 decembrie 2010.

            Pentru Comitetul permanent

            Președintele

         Stefán Haukur JÓHANNESSON

            Secretarul general

         Kåre BRYN